Kanniedood Jans skryf sonder ophou | George Herald
Kanniedood Jans skryf sonder ophou
Thursday, 25 June 2015, 09:39
George-skrywer Jans Rautenbach het die familiesaga A Rhino Crying a Country Dying voltooi in rekordtyd - en sy hart is gevul met dankbaarheid teenoor sy vrou Lizelle wat dit alles moontlik gemaak het deur hom totale onderskraging te gee. Foto: Pauline Lourens
GEORGE NUUS - George-skrywer Jans Rautenbach, het met koorsagtige haas 'n aksiebelaaide boek getitel, A Rhino Crying a Country Dying voltooi.
Die boek omskryf die avonture van drie geslagte van 'n familie, en strek vanaf die Voortrekkertyd.
Hy noem dit 'n politieke riller en fiksie alhoewel van die karakters geskoei is op sy eie familie. Sy oupagrootjie was 'n krygsgevangene in die Anglo Boereoorlog op St Helena, en sy oumagrootjie en ouma is in die konsentrasiekampe van Suid-Afrika aangehou.
Hy is 'n groot bewonderaar van Wilbur Smith, vertel hy glimlaggend in sy Denneoord-huis aan die rand van die bos. Terwyl hy poseer vir 'n foto, rangskik sy vrou Lizelle liefderyk sy silwer lokke en kloek al om hom. Sy was byderhand om te verduidelik wanneer hy nie my lippe kon lees nie, omdat Jans so te sê heeltemal doof is.
Jans het verskeie ernstige siektes, nadat hy 'n beroerte en hartprobleme gehad het. Ten spyte daarvan is hy totaal gedrewe om nog 'n boek te skryf. Hy erken dat dit 'n obsessie is om te skryf. Dis buitendien 'n goeie manier om nie te fokus op die emfiseem, hipertensie en ander kondisies waaraan hy ly nie. Hy waak daarteen dat dit hom nie onderkry nie, maar maklik is dit nie.
Vir sy boek A Rhino Crying a Country
Dying, wat hy teen 'n redelike koste self in die Kaap laat publiseer het, het hy dit reggekry om 'n rekord aantal woorde te skryf. "Ek het 2 125 woorde elke nag vir 120 dae sonder 'n breek gepen, terwyl ek met tye wou dood.
Dan het Lizelle dit getik in die dag, en ek het dit ook nog weer gelees. Ek sou bitter graag nog 'n Afrikaanse boek ook wou skryf." Sy advies is, "Weet jy hoe maklik raak die hele lewe indien jy dit net een dag op 'n slag vat en net jou beste vir daardie dag doen. Probeer dit gerus."
Hy was 'n toergids met sy eie toermaatskappy, eiendomsontwikkelaar en hy en Lizelle het na meer as 35 lande gereis. Jans wat in Uitenhage gebore is, is tevrede om hier teenaan die Outeniquaberge te woon met Lizelle om die lewe draaglik te maak saam met sy geliefde troeteldiere (drie katte en een hond).